

REPUBLIKA HRVATSKA

KRAPINSKO ZAGORSKA ŽUPANIJA

OPĆINA VELIKO TRGOVIŠĆE

OPĆINSKO VIJEĆE

KLASA: 021-01/18-01/7 OBJAVA 34/2018.

UR.BR. 2197/05-05-18-1

Veliko Trgovišće, 13.07.2018.g.

Na temelju članka 49. stavka 4., članka 51. stavka 5. i članka 62. stavka 5. Zakona o zaštiti životinja („Narodne novine“ broj: 102/17.) i članka 35. Statuta općine Veliko Trgovišće („Službeni glasnik KZŽ“ broj: 23/09., 8/13. 6/18.) Općinsko vijeće općine Veliko Trgovišće na 7. sjednici održanoj dana 13. srpnja 2018. godine donijelo je

**ODLUKU**

**o uvjetima i načinu držanja kućnih ljubimaca, načinu postupanja s napuštenim i izgubljenim životinjama te načinu postupanja s divljim životinjama pronađenim izvan prirodnog staništa**

OPĆE ODREDBE

*Predmet odluke*

Članak 1.

Ovom se Odlukom uređuju minimalni uvjeti i način držanja kućnih ljubimaca koje im njihovi posjednici moraju osigurati, način kontrole njihovog razmnožavanja, način postupanja s napuštenim i izgubljenim životinjama na području općine Veliko Trgovišće (u daljnjem tekstu: Općina) te način postupanja s divljim životinjama pronađenim izvan prirodnog staništa.

*Pojmovi*

Članak 2.

Pojedini pojmovi u ovoj Odluci imaju sljedeće značenje:

1. *izgubljena životinja*je životinja koja je odlutala od vlasnika i on je traži

2. *kućni ljubimci*su životinje koje čovjek drži zbog društva, zaštite i pomoći ili zbog zanimanja za te životinje

3. *napuštena životinja*je životinja koju je vlasnik svjesno napustio, kao i životinja koju je napustio zbog više sile kao što su bolest, smrt ili gubitak slobode te životinja koje se vlasnik svjesno odrekao

4. *opasne životinje*su životinje koje zbog neodgovarajućih uvjeta držanja i postupanja s njima mogu ugroziti zdravlje i sigurnost ljudi i životinja te koje pokazuju napadačko ponašanje prema čovjeku

5. *posjednik životinje*(u daljnjem tekstu: posjednik) je svaka pravna ili fizička osoba koja je kao vlasnik, korisnik ili skrbnik stalno ili privremeno odgovorna za zdravlje i dobrobit životinje

6. *sklonište za životinje*(u daljnjem tekstu: sklonište) je objekt u kojem se smještaju i zbrinjavaju napuštene i izgubljene životinje gdje im se osigurava potrebna skrb i pomoć

7. *divlje životinje*su sve životinje, osim domaćih životinja, kućnih ljubimaca, službenih životinja i radnih životinja

8. *službene životinje*su životinje koje imaju licenciju za rad i služe za obavljanje poslova pojedinih državnih tijela.

UVJETI I NAČIN DRŽANJA KUĆNIH LJUBIMACA

*Opći uvjeti držanja kućnih ljubimaca*

Članak 3.

(1) Posjednik je dužan:

1. osigurati kućnim ljubimcima držanje u skladu s njihovim potrebama, a minimalno predviđenim Zakonom o zaštiti životinja i ovom Odlukom,

2. psima osigurati prostor koji odgovara njihovoj veličini (Prilog 1.) i zaštitu od vremenskih neprilika i drugih nepovoljnih uvjeta za obitavanje,

3. psima osigurati pseću kućicu ili odgovarajuću nastambu odgovarajuće veličine ovisno o veličini i težini psa,

4. označiti mikročipom pse i vakcinirati protiv bjesnoće sukladno Zakonu -

5. onemogućiti bijeg i kretanje pasa po javnim površinama bez nadzora,

6. na vidljivom mjestu staviti oznaku koja upozorava na psa,

7. pravodobno zatražiti veterinarsku pomoć te osigurati zbrinjavanje i odgovarajuću njegu bolesnih i ozlijeđenih životinja,

8. osigurati kućnim ljubimcima redovitu i pravilnu ishranu te trajno omogućiti pristup svježoj pitkoj vodi,

9. redovito održavati čistim prostor u kojem borave kućni ljubimci.

(2) Posjednik ne smije

1. zanemarivati kućne ljubimce s obzirom na njihovo zdravlje, smještaj, ishranu i njegu,

2. ograničavati kretanje kućnim ljubimcima na način koji mu uzrokuje bol, patnju, ozljede ili strah.

(3) Zabranjeno je

1. bacanje petardi ili drugih pirotehničkih sredstava na životinje,

2. trčanje životinja privezanih uz motorno prijevozno sredstvo koje je u pokretu,

3. prisiljavati životinje na ponašanje koje kod njih izaziva bol, patnju, ozljede ili strah,

4.držati pse trajno vezane ili ih trajno držati u prostorima ili dijelu dvorišta bez omogućavanja slobodnog kretanja izvan tog prostora

5. vezati pse, osim privremeno u iznimnim situacijama kada ograđivanje dijela dvorišta nije izvedivo. U tom slučaju pas se može vezati na način da mu je omogućeno kretanje u promjeru 5 metara, a sredstvo vezanja i ogrlica moraju biti od takvog materijala da psu ne nanose bol ili ozljede.

6. trajno i samostalno držanje kućnih ljubimaca na adresi različitoj od prebivališta ili boravišta posjednika, osim u slučaju kada se radi o radnim psima koji čuvaju neki objekt ili imovinu, a posjednik im je dužan osigurati svakodnevni nadzor,

7. držati kao kućne ljubimce opasne i potencijalno opasne životinjske vrste, koje mogu ugroziti sigurnost i zdravlje ljudi, utvrđene u Popisu opasnih i potencijalno opasnih životinjskih vrsta (Prilog 2.) koji je sastavni dio ove odluke.

(4) Posjednik pasa mora odgovarajućim odgojem i/ili školovanjem ili drugim mjerama u odnosu na držanje i kretanje pasa osigurati da životinja nije opasna za okolinu. Pri odgoju pasa posjednik ne smije koristiti metode koje kod pasa mogu uzrokovati bol, ozljede, patnje ili strah.

(5) Koordinacijska radna skupina iz članka 70. Zakona o zaštiti životinja može predlagati propisivanje uvjeta za držanje različitih životinjskih vrsta.

(6) Općina kontrolira obvezu označavanja pasa mikročipom, odnosno provjerava jesu li svi psi označeni mikročipom.

*Uvjeti držanja kućnih ljubimaca u stambenim zgradama i obiteljskim kućama*

Članak 4.

Zabranjeno je držanje kućnog ljubimca i njegovo kretanje na način kojim se ugrožava zdravlje i sigurnost te mir ljudi, posebno djece, te na način koji ugrožava sigurnost drugih životinja

Članak 5.

(1) Držanje kućnih ljubimaca u zajedničkim prostorijama zgrada i dvorištima zgrada, kretanje kućnih ljubimaca zajedničkim dijelovima zgrada i dvorištima zgrada te obvezu čišćenja tih prostorija i prostora koje onečiste kućni ljubimci sporazumno utvrđuju suvlasnici zgrade sukladno propisima o vlasništvu.

(2)Posjednik kućnih ljubimaca dužan je držati ih na način da ne ometaju mir sustanara ili na drugi način krše dogovoreni kućni red stambene zgrade i stanara okolnih nekretnina.

(3) Posjednik koji psa drži u stanu ili kući bez okućnice, dužan ga je svakodnevno izvoditi radi obavljanja nužde i zadovoljenja dnevnih fizičkih aktivnosti.

(4) Posjednik kućnog ljubimca, ako ga drži u obiteljskoj kući ili dvorištu, dužan je osigurati njegovo držanje na način koji poštuje prava susjeda, u skladu s odredbama propisa o vlasništvu.

(5) U dvorištu obiteljske kuće psa je dozvoljeno držati slobodnog u ograđenom dvorištu ili drugom ograđenom prostoru, kojeg pas ne može napustiti, a ako je pas opasan, ulazna vrata u prostor moraju biti zaključana.

*Uvjeti izvođenja kućnih ljubimaca na javne površine*

Članak 6.

Pse se smije izvoditi na javne površine ako su označeni mikročipom, na povodcu i pod nadzorom posjednika.

Članak 7.

Kretanje kućnih ljubimaca dopušteno je u prostorima i prostorijama javne namjene uz dopuštenje vlasnika, odnosno korisnika prostora, osim ako ovom odlukom nije drugačije određeno.

Članak 8.

Kućnim ljubimcima zabranjeno je kretanje na sportskim i dječjim igralištima, cvjetnjacima, dvorištima škola i vrtića, grobljima, javnim skupovima te na drugim mjestima gdje postoji opasnost ugrožavanja zdravstveno-higijenske sigurnosti i zdravlja ljudi.

Članak 9.

Iz sigurnosnih razloga prometa, sugrađana i drugih životinja te u svrhu prevencije nekontroliranog razmnožavanja zabranjeno je puštanje kućnih ljubimaca da samostalno šeću javnim površinama bez prisutnosti i nadzora posjednika.

Članak 10.

Posjednik kućnog ljubimca dužan je pri izvođenju kućnog ljubimca na javnu površinu nositi pribor za čišćenje i očistiti javnu površinu koju njegov kućni ljubimac onečisti.

Članak 11.

Kućne ljubimce može se uvoditi u sredstvo javnoga prijevoza uz uvjete utvrđene odlukom prijevoznika.

Članak 12.

Ograničenje kretanja kućnih ljubimaca iz ove odluke ne primjenjuje se na pse osposobljene za pomoć osobama s invaliditetom.

*Postupanje s opasnim psima*

Članak 13.

Opasnim se psom smatra pas koji može biti bilo koja jedinka ili pasmina koja je, ničim izazvana, napala čovjeka i nanijela mu tjelesne ozljede.

Posjednik opasnog psa dužan je provesti sve mjere koje su propisane Pravilnikom o opasnim psima.

Članak 14.

Na ulazu u prostor u kojem se nalazi opasan pas mora biti vidljivo istaknuto upozorenje: »OPASAN PAS«.

Članak 15.

Izvođenje opasnih pasa na javne površine dopušteno je isključivo s brnjicom i na povodcu.

Članak 16.

(1) Pri sumnji da se radi o opasnom psu, komunalni redar je ovlašten zatražiti na uvid od posjednika potvrdu kojom se potvrđuje da su nad psom provede sve mjere propisane Pravilnikom o opasnim psima.

(2) Ukoliko vlasnik ne pokaže potrebnu dokumentaciju, komunalni redar sastavlja službeni zapisnik te obavještava nadležnu veterinarsku inspekciju za daljnje postupanje.

NAČIN POSTUPANJA S IZGUBLJENIM I NAPUŠTENIM ŽIVOTINJAMA

*Postupanje s izgubljenim životinjama*

Članak 17.

(1) Posjednik kućnog ljubimca mora u roku od tri dana od dana gubitka kućnog ljubimca prijaviti njegov nestanak skloništu za životinje, a u roku od 14 dana od dana gubitka psa veterinarskoj organizaciji ili ambulanti veterinarske prakse koja je ovlaštena za vođenje Upisnika kućnih ljubimaca.

(2) Ako u roku od 14 dana od dana objave podataka vlasnik/posjednik nije dostavio zahtjev za vraćanje životinje, sklonište postaje vlasnik životinje te je može udomiti.

(3) Posjednik izgubljene životinje dužan je nadoknaditi sve troškove kao i svaku štetu koju počini životinja od trenutka nestanka do trenutka vraćanja posjedniku.

*Postupanje s napuštenim životinjama*

Članak 18.

(1) Nalaznik napuštene ili izgubljene životinje mora u roku od tri dana od nalaska životinje obavijestiti nadležno tijelo Općine, osim ako je životinju u tom roku vratio posjedniku.

(2) Nalaznik napuštene ili izgubljene životinje mora pružiti životinji odgovarajuću skrb do vraćanja posjedniku ili do smještanja u sklonište za napuštene životinje.

(3) Životinja se ne smješta u sklonište ako se po nalasku životinje može utvrditi njezin vlasnik te se životinja odmah može vratiti vlasniku, osim ako vlasnik odmah ne može doći po životinju.

(4) Vlasnik napuštene ili izgubljene životinje dužan je nadoknaditi svaku štetu koju počini životinja od trenutka nestanka ili napuštanja do trenutka njezina vraćanja ili odgovarajućeg zbrinjavanja.

(5) Sve troškove skloništa za primljenu životinju financira Općina

NAČIN POSTUPANJA S DIVLJIM ŽIVOTINJAMA PRONAĐENIM IZVAN PRIRODNOG STANIŠTA

Članak 19.

S divljim životinjama pronađenim izvan prirodnog staništa postupa se na način da se životinju ne ozljeđuje, da joj se ne nanosi bol niti patnja.

Nalaznik ozlijeđene divlje životinje mora joj pružiti odgovarajuću pomoć osobno, u koliko time ne ugrožava osobnu sigurnost i zdravlje, ili putem stručno osposobljenih osoba.

Članak 20.

Nalaznik divlje životinje pronađene izvan prirodnog staništa obavještava nadležno tijelo Općine koje poduzima mjere za vraćanje u prirodno stanište propisane zakonom.

ZAŠTITA ŽIVOTINJA

*Poticanje zaštite životinja*

Članak 21.

Općina će prema obvezi utvrđenoj Zakonom o zaštiti životinja poticati razvoj svijesti svojih sugrađana, posebice mladih, o brizi i zaštiti životinja.

*Obveza pružanja pomoći životinji*

Članak 22.

(1) Svatko tko ozlijedi ili primijeti ozlijeđenu ili bolesnu životinju mora joj pružiti potrebnu pomoć, a ako to nije u mogućnosti sam učiniti, mora joj osigurati pružanje pomoći.

(2) Ako nije moguće utvrditi tko je posjednik životinje, pružanje potrebne pomoći ozlijeđenim i bolesnim životinjama mora organizirati i financirati Općina.

(3) Ako se utvrdi posjednik ozlijeđene ili bolesne životinje, troškove snosi posjednik.

*Korištenje životinja u komercijalne svrhe*

Članak 23.

Zabranjeno je koristiti životinje za sakupljanje donacija, prošnju te izlagati ih na javnim površinama, sajmovima, tržnicama i slično, kao i njihovo korištenje u zabavne ili druge svrhe.

Članak 24.

Zabranjena je prodaja kućnih ljubimaca na javnim površinama, sajmovima, tržnicama i svim drugim prostorima koji ne zadovoljavaju uvjete za prodaju kućnih ljubimaca prema posebnom propisu.

NADZOR

*Ovlasti komunalnog redara*

Članak 25.

(1) Nadzor nad ovom odlukom provodi komunalni redar.

U svom postupanju, komunalni redar je ovlašten zatražiti pomoć policijskih službenika ukoliko se prilikom provođenja nadzora ili izvršenja rješenja opravdano očekuje pružanje otpora.

(2) Komunalni redar postupa po službenoj dužnosti kada uoči postupanje protivno Odluci te prema prijavi fizičkih ili pravnih osoba.

(3) U obavljanju poslova iz svoje nadležnosti, komunalni redar ima pravo i obvezu:

1. pregledati isprave na temelju kojih se može utvrditi identitet stranke i drugih osoba nazočnih nadzoru

2. ući u prostore/prostorije u kojima se drže kućni ljubimci

3. uzimati izjave stranaka i drugih osoba

4. zatražiti od stranke podatke i dokumentaciju

5. prikupljati dokaze na vizualni i drugi odgovarajući način

6. očitati mikročip

7. podnositi kaznenu prijavu, odnosno prekršajnu prijavu nadležnim tijelima

8. donijeti rješenje kojim nalaže postupanje u skladnu s ovom Odlukom pod prijetnjom pokretanja prekršajnog postupka ili naplate kazne

9. naplatiti novčanu kaznu propisanu ovom Odlukom

10. upozoravati i opominjati fizičke i pravne osobe

11. obavljati druge radnje u skladu sa svrhom nadzora.

(4) O postupanju koje je protivno odredbama ove Odluke u svakom pojedinačnom slučaju komunalni redar dužan je sastaviti zapisnik te donijeti rješenje.

(5) U slučajevima iz nadležnosti komunalnog redara predviđenim ovom Odlukom komunalni redar može, kada je potrebno hitno postupanje, donijeti usmeno rješenje, o čemu je dužan sastaviti zapisnik te kasnije dostaviti pismeno rješenje.

(6) Komunalni redar dužan je podnijeti prijavu veterinarskoj inspekciji kada:

1. u provedbi nadzora utvrdi da se kućni ljubimac nalazi u stanju na temelju kojega se može zaključiti da životinja trpi bol, patnju ili veliki strah, da je ozlijeđena ili da bi nastavak njezina života u istim uvjetima bio povezan s neotklonjivom boli, patnjom ili velikim strahom

2. posjednik nije označio mikročipom psa u roku predviđenom Zakonom, odnosno redovito cijepio protiv bjesnoće, te dao na uvid dokumentaciju kojom to može potvrditi (putovnicu kućnog ljubimca)

3. posjednik kućnom ljubimcu daje hranu koja mu uzrokuje ili može uzrokovati bolest, bol, patnju, ozljede, strah ili smrt te kada utvrdi da bi zbog lošeg gojnog stanja kućnog ljubimca bila nužna intervencija veterinarske inspekcije

4. posjednik drži više od 9 životinja starijih od 6 mjeseci, a koje mu sklonište nije dalo na skrb, niti sa skloništem ima ugovor o zbrinjavanju tih životinja, odnosno ukoliko ima više od 20 životinja starijih od 6 mjeseci u svrhu udomljavanja, a nema rješenje veterinarske inspekcije kojim je odobreno držanje životinja i potvrđeno da su zadovoljeni svi uvjeti propisani važećim propisima

5. posjednik nije ispunio uvjete propisane Pravilnikom o opasnim psima, a drži opasnog psa.

6. posjednik nije pravodobno zatražio veterinarsku pomoć i osigurao zbrinjavanje i odgovarajuću njegu bolesnog ili ozlijeđenog kućnog ljubimca.

7. uzgajivač ne pokaže na uvid potvrdu o zadovoljenim uvjetima od strane nadležnog ministarstva.

8. posjednik nije u roku od 3 dana prijavio nestanak kućnog ljubimca

9. utvrdi osobne podatke posjednika koji je napustio kućnog ljubimca ili njegovu mladunčad

10. posjednik životinju koristi za predstavljanje te u zabavne ili druge svrhe.

(7) Komunalni redar dužan je obavijestiti policiju i/ili državno odvjetništvo kada uoči situaciju koja upućuje na mučenje ili ubijanje životinja.

(8) U svim slučajevima u kojima komunalni redar tijekom nadzora uoči postupanje protivno Zakonu, a nije nadležan za postupanje, prijavu sa sastavljenim zapisnikom o zatečenom stanju prosljeđuje nadležnom tijelu te stranci dostavlja obavijest o poduzetim mjerama.

*Žalba protiv rješenja komunalnog redara*

Članak 26.

(1) Protiv rješenja komunalnog redara može se izjaviti žalba u roku od 15 dana od dana dostave rješenja. Žalba na rješenje komunalnog redara ne odgađa izvršenje rješenja.

(2) O žalbi izjavljenoj protiv rješenja komunalnog redara odlučuje nadležno tijelo Krapinsko zagorske županije.

NOVČANE KAZNE

Članak 27.

(1) Sredstva naplaćena u skladu sa ovom Odlukom prihod su Općine i koriste se za potrebe zbrinjavanja napuštenih i izgubljenih životinja.

(2) Komunalni redar ima ovlast i dužnost provoditi ovu Odluku u skladu sa svojom nadležnosti i sankcionirati svako ponašanje protivno ovoj Odluci. U tu svrhu, komunalni redar može osim kazne izreći i usmeno upozorenje.

(3) Za postupanje protivno odredbama ove Odluke, prekršitelj pravna će biti kažnjen iznosom od 1.000,00 do 10.000,00 kn , a fizička osoba i fizička osoba obrtnik iznosom od 1.000,00 do 2.000,00 kn kada:

1. nije osigurao kućnom ljubimcu držanje u skladu s njihovim potrebama, a minimalno predviđenim Zakonom i ovom Odlukom (čl.3.st.1.toč.1.)

2. psu nije osigurao prostor koji odgovara njihovoj veličini (Prilog 1.) te ga nije zaštito od vremenskih neprilika i drugih nepovoljnih uvjeta obitavanja (čl.3.st.1.toč.2.)

3. psu nije osigurao pseću kućicu ili odgovarajuću nastambu, (čl.3.st.1.toč.3.)

4. nije onemogućio bijeg i kretanje pasa po javnim površinama bez nadzora (čl.3.st.1.toč.5.)

5. nije na vidljivom mjestu staviti oznaku koja upozorava na psa (čl.3.st.1.toč.6.)

6. nije osigurao kućnom ljubimcu redovitu i pravilnu ishranu te trajno omogućio pristup svježoj pitkoj vodi (čl.3.st.1.toč.8.)

7. redovito ne čisti i ne održava urednim prostor u kojem boravi kućni ljubimac (čl.3st.1.toč.9.)

8. istrčava kućnog ljubimca vezanjem za motorno prijevozno sredstvo koje je u pokretu (čl.3.st.3.toč.2.)

9. drži psa trajno vezanim ili ga trajno držati u prostorima ili dijelu dvorišta bez omogućavanja slobodnog kretanja izvan tog prostora(čl.3.st.3.toč.4.)

10. veže psa protivno odredbama članka 3.st.3.toč.5.,

11. trajno drži kućnog ljubimca na adresi različitoj od prebivališta ili boravišta posjednika, osim u slučaju kada se radi o radnim psima koji čuvaju neki objekt ili imovinu. Posjednik će se kazniti ukoliko psu ne osigura svakodnevni nadzor(čl.3.st.3.toč.6.)

12. drži kao kućne ljubimce opasne i potencijalno opasne životinjske vrste utvrđene u Popisu opasnih i potencijalno opasnih životinjskih vrsta (Prilog 2.) koji je sastavni dio ove Odluke. (čl.3.st.3.toč.7.)

13. posjednik nije odgovarajućim odgojem i/ili školovanjem ili drugim mjerama osigurao da pas u odnosu na držanje i kretanje nije opasan za okolinu (čl.3.s.4.)

14. posjednik kućnog ljubimaca ne drži na način da ne ometa mir sustanara ili na drugi način krši dogovoreni kućni red stambene zgrade i stanara okolnih nekretnina(čl.5.st.2.)

15. posjednik koji psa drži u stanu ili kući bez okućnice, ne izvodi svakodnevno van radi obavljanja nužde i zadovoljenja ostalih dnevnih fizičkih aktivnosti. (čl.5.st.2.)

16. psa izvodi na javne površine gdje je to ovom odlukom nije dopušteno te ukoliko pas nije označen mikročipom, na povodcu i pod nadzorom posjednika (čl.6.)

17. dozvoli da se kućni ljubimac kreće protivno odredbama članka 8. ove Odluke,

18. omogući kućnom ljubimcu da samostalno šeće javnim površinama bez njegove prisutnosti i nadzora (čl.9.)

19. pri izvođenju kućnog ljubimca na javnu površinu ne nosi pribor za čišćenje i ne očistiti javnu površinu koju njegov kućni ljubimac onečisti (čl.10.)

20. kućne ljubimce uvodi u sredstva javnog prijevoza suprotno članku 11.ove Odluke,

21. vlasnik opasnog psa ne drži u zatvorenom prostoru iz kojeg ne može pobjeći, a vrata u prostor u kojem se nalazi takav pas nisu zaključana (čl.5.st5..)

22. na ulazu u prostor u kojem se nalazi opasan pas nije vidljivo istaknuto upozorenje: »OPASAN PAS«. (čl.14.)

23. izvodi opasnog psa na javne površine bez brnjice i na povodca. (čl.15.)

24. koristiti životinje za sakupljanje donacija, prošnju te ih izlaže na javnim površinama, sajmovima, tržnicama i slično, u zabavne ili slične svrhe (čl.23.)

25. prodaje kućne ljubimce protivno članku 24. ove Odluke.

Članak 28.

Stupanjem na snagu ove Odluke prestaje važiti Odluka o uvjetima i načinu držanja kućnih ljubimaca, načinu kontrole njihova razmnožavanja, uvjetima i načinu držanja vezanih pasa te načinu postupanja s napuštenim i izgubljenim životinjama („Službeni glasnik KZŽ“ broj: 3/17.).

Članak 29.

Ova odluka stupa na snagu osmog dana od dana objave, a objavit će se u „Službenom glasniku KZŽ“.

PREDSJEDNIK

OPĆINSKOG VIJEĆA

Zlatko Žeinski,dipl.oec.

PRILOG 1.

Minimalna površina ograđenih prostora za pse

|  |  |  |  |
| --- | --- | --- | --- |
| MASA PASA | MINIMALNA POVRŠINA (m²) | MINIMALNA VISINA (natkriveni, m) | MINIMALNA ŠIRINA (m) |
| do 24 kg | 6,0 | 1,8 | 2,0 |
| 25-28 kg | 7,0 | 1,8 | 2,0 |
| 29-32 kg | 8,0 | 1,8 | 2,0 |
| od 32 kg i više | 8,5 | 1,8 | 2,0 |

Za svakog daljnjeg psa prostor se povećava za 2 m2.

U slučaju da je u ograđenom prostoru veći broj pasa različitih masa, veličina može biti manja za 15% od propisane uzevši da je veličina vezana uz životinju najveće mase.

PRILOG 2. - POPIS OPASNIH I POTECIJALNO OPASNIH ŽIVOTINJSKIH VRSTA

* Majmuni
* Divlje opasne zvijeri (puma, pantera, leopard, hijena, medvjed i sl.)
* Slonovi
* Deve
* Ptice grabljivice
* Gmazovi
* Vodozemci
* Kukci,stonoge i paučnjaci – sve otrovne vrste